[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.12.2006

COM(2006) 776 végleges

Javaslat

A TANÁCS HATÁROZATA

az egyrészről az Európai Közösségek és tagállamai, másrészről a Tunéziai Köztársaság közötti társulást létrehozó euro-mediterrán megállapodás 84. cikkének végrehajtására vonatkozó, a társulási tanácson belüli közösségi álláspontról

(előterjesztő: a Bizottság)

INDOKOLÁS

1. A társulási megállapodások képezik az Európai Unió és a barcelonai folyamatban részt vevő országok közötti kapcsolatok jogalapját.

2. Az EU dél-mediterrán országokhoz fűződő kapcsolatainak egyre növekvő technikai összetettsége, amelyet az euro-mediterrán megállapodások, valamint az európai szomszédságpolitika végrehajtása eredményez, megkívánja, hogy az e megállapodások által felállított szervek alkalmazkodjanak a változáshoz. Az euro-mediterrán megállapodások keretében létrehozott társulási bizottságok mellé albizottságokat állítottak fel a partnerség prioritásai végrehajtásának és a jogszabályok közelítésének nyomon követése érdekében.

3. Az EU és Tunézia közötti társulási megállapodás 1998. március 1-jén lépett hatályba. Hat albizottságot már létrehoztak: „Belső piac”, „Ipar, kereskedelem és szolgáltatások”, „Közlekedés, környezetvédelem és energia”, „Kutatás és újítás”, „Mezőgazdaság és halászat” és „Igazságügy és biztonság”. Emellett létrehoztak egy vámügyi együttműködési bizottságot és egy szociális ügyekkel foglalkozó munkacsoportot.

4. Az emberi jogok és alapvető szabadságok az Európai Unió és mediterrán partnerei közötti kapcsolatokat szabályozó keret integráns és lényegi részét képezik mind a barcelonai folyamat/euro-mediterrán partnerség regionális összefüggésében, mind pedig a mediterrán partnerországgal kötött kétoldalú társulási megállapodásokban.

5. Ezzel összefüggésben és az EU és Tunézia között a szomszédságpolitikáról létrejött cselekvési tervvel összhangban a Bizottság egy új albizottság, az „Emberi jogok és a demokrácia” albizottságának felállítását javasolja a társulási megállapodás által már előirányzott vagy felállított bizottságok és csoportok mellé.

6. A szervezeti felépítése tekintetében az albizottság elnökségére ugyanazon szabályok vonatkoznak majd az EU-t illetően, mint a társulási bizottság elnökségére. Az Európai Unióról szóló Szerződés V. és VI. címének hatáskörébe tartozó kérdések tárgyalásakor az albizottság elnökségét a Tanács elnöksége gyakorolja, amely a tagállamok álláspontját is képviselni fogja. Ebben az esetben a Bizottság szorosan részt fog venni a követendő irányvonal, valamint az albizottság ülésén elérendő célok meghatározásában.

7. A célkitűzést, az albizottság hatáskörébe tartozó témákat és a végrehajtás módjait a mellékelt belső szabályzat tartalmazza. Az albizottság feladatáról és belső szabályzatáról a tunéziai hatóságokkal informális úton tárgyaltak.

Javaslat

A TANÁCS HATÁROZATA

az egyrészről az Európai Közösségek és tagállamai, másrészről a Tunéziai Köztársaság közötti társulást létrehozó euro-mediterrán megállapodás 84. cikkének végrehajtására vonatkozó, a társulási tanácson belüli közösségi álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,

tekintettel a Bizottság javaslatára,[1]

mivel:

(1) Az egyrészről az Európai Közösségek és tagállamai, másrészről a Tunéziai Köztársaság közötti társulást létrehozó euro-mediterrán megállapodást 1995. július 17-én aláírták és 1998. március 1-jén hatályba lépett.

(2) A megállapodás 84. cikke előírja, hogy a társulási tanács határozhat bármilyen munkacsoport vagy a megállapodás végrehajtásához szükséges más szerv felállításáról,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösségek és tagállamai, másrészről a Tunéziai Köztársaság között létrejött euro-mediterrán megállapodás által létrehozott társulási tanácson belül a megállapodás 84. cikkének végrehajtásáról a Közösség által efogadandó álláspont a társulási tanácsnak az e határozathoz csatolt határozattervezetén alapul.

2. cikk

Az albizottság az Európai Közösség és tagállamainak képviselőiből, valamint a Tunéziai Köztársaság kormányának képviselőiből áll; elnöki tisztségét a két fél felváltva tölti be. Az Európai Bizottság egy képviselője elnököl az albizottságban az Európai Közösség és tagállamai nevében, és felszólal a Közösség hatáskörébe tartozó ügyekben. Az Európai Unióról szóló Szerződés V. és VI. címének hatáskörébe tartozó kérdések tárgyalásakor az EU álláspontját a Tanács elnökségének képviselője fejezi ki. Biztosítják az EU-álláspont következetességét. A tagállamokat tájékoztatják az albizottságok üléseiről és meghívják az ülésekre.

Kelt Brüsszelben, […]-án/-én.

a Tanács részéről

az elnök

MELLÉKLET

2006.6.1-jei tervezet

AZ EU/TUNÉZIA TÁRSULÁSI TANÁCS HATÁROZATA

Az „Emberi jogok és a demokrácia” albizottság létrehozásáról

Az EU-Tunézia társulási tanács,

Tekintettel az egyrészről az Európai Közösségek és tagállamai, másrészről a Tunéziai Köztársaság közötti társulást létrehozó euro-mediterrán megállapodásra,

Mivel:

1. A demokratikus elvek, az emberi jogok és alapvető szabadságok az Európai Unió és mediterrán partnerei közötti kapcsolatokat szabályozó keret integráns és lényegi részét képezik.

2. Mivel ezek a kérdések – mint a társulási megállapodás alapvető elemei – rendkívül fontosak, a megállapodással létrehozott különböző szervekben érdemben megvitatják őket.

3. A szomszédságpolitika nagyratörő célokat tűz ki, amelyek a kölcsönösen elismert kapcsolatokra és a közös értékekre – a demokrácia, a jogállam, a helyes kormányzás és az emberi jogok tiszteletben tartása – épülnek.

4. Az EU dél-mediterrán országokhoz fűződő kapcsolatainak egyre növekszik a technikai összetettsége, amelyet az euro-mediterrán megállapodások, valamint az európai szomszédságpolitika végrehajtása eredményez.

5. A partnerség prioritásainak végrehajtása és a jogszabályok közelítése. Az EU hatáskörei megállapítják azt a keretet, amelyen belül a mediterrán országokkal folytatott kapcsolat és együttműködés fejlődhet, figyelembe véve a barcelonai folyamat egészének koherenciáját és egyensúlyát.

6. A társulási tanács már létrehozta a társulási bizottság egyes albizottságait, hogy megfelelő intézményes keretet biztosítson az együttműködés végrehajtásához és megerősítéséhez.

7. A megállapodás 84. cikke előirányozza munkacsoportok vagy a megállapodás végrehajtásához szükséges más szervek felállítását.

A KÖVETKEZŐKÉPPEN HATÁROZ:

Egyetlen cikk

Az EU-Tunézia társulási bizottság mellett megalakul az „Emberi jogok és a demokrácia” albizottság, és elfogadja az 1. mellékletben szereplő belső szabályzatot.

Az „Emberi jogok és a demokrácia” albizottság megbízatásához tartozó témakörök az EU és Tunézia közötti politikai párbeszéd keretében magasabb szinten is felvethetők.

A társulási bizottság meghozza az albizottság megfelelő működéséhez szükséges egyéb intézkedéseket, és erről a Társulási Tanácst tájékoztatja.

Ez a határozat az elfogadása napján lép hatályba.

Kelt Brüsszelben, …-án/-én

A társulási tanács részéről

1. MELLÉKLET

Belső szabályzat

7. EU/Tunézia albizottság

Emberi jogok és a demokrácia

1. Összetétel és elnökség

Az albizottság tagjai egyrészt az Európai Közösség és tagállamainak, másrészt a Tunéziai Köztársaság kormányának képviselői. Az elnöki tisztet a két fél felváltva tölti be.

2. Szerep

Az albizottság a társulási bizottság fennhatósága alatt működik, és minden üléséről jelentést kell tennie a társulási bizottságnak. Az albizottság nem rendelkezik határozathozatali jogkörrel. Ugyanakkor a társulási bizottság felé javaslattételi jogkörrel rendelkezik.

3. Témakörök

Az albizottság a társulási megállapodás végrehajtását vizsgálja az alább felsorolt ágazatokban. A nyomon követés elsődleges technikai mechanizmusa az EU-Tunézia szomszédságpolitikai cselekvési terv emberi jogokkal és a demokráciával összefüggő intézkedéseinek végrehajtása tekintetében. Értékeli a jogszabályok közelítése, végrehajtása és alkalmazása terén elért fejlődést. Adott esetben a közhatóságok közötti együttműködési területeket is megvizsgálja a fenti témakörben a szomszédságpolitikai cselekvési tervvel összhangban. Az albizottság értékeli az elért fejlődést, megvizsgálja az alább felsorolt ágazatokban felmerülő problémákat és esetlegesen elfogadandó intézkedéseket javasol.

3.a - Jogállam és demokrácia, különösen a demokrácia és a jogállam megerősítése, az igazságügy függetlensége és korszerűsítése, valamint az ahhoz való hozzáférés.

3.b - Az emberi jogok és az alapvető szabadságjogok területén érvényes legfontosabb nemzetközi egyezmények ratifikálása és végrehajtása, és fejlődés a Tunéziát is magában foglaló egyezményekkel összefüggő fakultatív jegyzőkönyvek ratifikálásának folyamatában.

3.c - A nemzeti intézmények igazgatási kapacitásának megerősítése.

A lista nem teljes, a társulási bizottság az alkalmazással összefüggésben újabb témaköröket adhat hozzá – beleértve a horizontálisakat is, mint például a statisztikát –, különösen az EU-Tunézia együttműködési intézkedések végrehajtásával kapcsolatban. A felek kérésére egyedi esetek vizsgálatára is sor kerülhet.

Az albizottság egyes ülésein a fent felsorolt ágazatok közül eggyel, többel vagy valamennyivel foglalkozhatnak.

4. Titkárság

Az albizottság állandó titkárságát együtt látja el az Európai Bizottság és a Tunéziai Köztársaság kormányának tisztviselője.

Az albizottságot érintő közleményeket továbbítják az albizottság titkárainak.

5. Ülések

Az albizottság minden alkalommal ülést tart, amikor a körülmények ezt megkövetelik, de legalább évente egyszer. Az ülést bármelyik fél kérésére össze lehet hívni; e fél titkára a kérelmet a másik félhez továbbítja. A másik fél titkára az albizottság ülésének összehívására irányuló kérelem kézhezvételétől számított 15 munkanapon belül válaszol.

Az albizottság ülésére a két fél által közösen megállapított időpontban és helyen kerül sor.

Az ülést mindkét fél tekintetében annak titkára hívja össze az elnökkel egyetértésben. Az ülés előtt az elnököt tájékoztatni kell a felek küldöttségének tervezett összetételéről.

A két fél egyetértése esetén az albizottság az ülésre szakértőket hívhat meg különleges információk szolgáltatása érdekében.

6. Az ülések napirendje

Az albizottság titkáraihoz kell benyújtani minden olyan kérelmet, amely napirendi pontoknak az albizottság napirendjére való felvételére irányul.

Az elnök minden ülésre ideiglenes napirendet készít. Az ideiglenes napirendet az albizottság titkára az ülés kezdete előtt legkésőbb tíz nappal eljuttatja a másik félnek.

Az előzetes napirend azokat a pontokat tartalmazza, amelyeknek a napirendbe való felvételére a titkárok az ülés kezdete előtt legkésőbb tizenöt nappal kérelmet kaptak. Az ülésre vonatkozó iratokat a két félnek az ülés előtt legalább hét nappal meg kell kapnia. Sürgős esetben, a két fél egyetértésével, e határidők csökkenthetők.

Az ülés kezdetén az albizottság elfogadja a napirendet.

7. Jegyzőkönyv

A jegyzőkönyvet minden egyes ülés után a két titkár közösen készíti el. A jegyzőkönyv másolatát, ideértve az albizottság javaslatait, az albizottság titkárai juttatják el a társulási bizottság titkáraihoz és elnökségéhez.

8. Nyilvánosság

Ellenkező határozat hiányában az albizottság ülései nem nyilvánosak, és a vonatkozó jegyzőkönyvek bizalmasak.

[1] HL C […], […], […] o.